Футбол щыджэгуну губгъуэщIэ къыщызэIуах
Бэрбэч ХьэтIутIэ и цIэр зезыхьэ Къэбэрдей-Балъкъэр къэрал университетыр илъэс 85-рэ щрикъум ирихьэлIэу абы къыщызэIуахащ футбол цIыкIу щыджэгуну губгъуэщIэ.
А Iуэху гуапэм зыкърагъэхьэлIат КъБКъУ-м и ректор Алътуд Юрий, Олимп чемпионхэу — КъБР-м и Правительствэм и УнафэщIым и къуэдзэ Къардэн Муратрэ спортымкIэ министр Хъущт Аслъэнбэчрэ, еджапIэ нэхъыщхьэм и проректорхэу Къумыкъу Iэуесрэ Къущхьэ Хъусен- рэ, егъэджакIуэхэм, университетым и 34-нэ студент спартакиа-
дэм хэтахэм.
Университетым и ректорым къызэхуэсахэм защыхуигъазэм къыхи- гъэщащ КъБКъУ-м футболымкIэ и командэ къыхэхам къигъэлъагъуэ зэфIэкIхэм зэрыщыгуфIыкIыр икIи спортсменхэм дяпэкIи ехъулIэныгъэщIэхэр къахьыну ехъуэхъуащ. «ИкъукIэ узыщыгуфIыкIын Iуэхущ университетым спортым дихьэх щIалэгъуалэ куэд зэрыщIэсыр», — къыхигъэщащ абы.
Футболистхэм саугъэтыфIкIэ зэрахуэупсам папщIэ еджапIэ нэхъыщхьэм и унафэщIхэм фIыщIэ яхуищIащ Къардэн Мурат. «Универсиадэхэм хэтынухэр ехъулIэныгъэщIэхэм тезыгъэгушхуэщ мыпхуэдэ гулъытэр», — жиIащ Правительствэм и УнафэщIым и къуэдзэм.
Псалъэ къыщратым, Хъущт Аслъэнбэч жиIащ футбол джэгупIэ губгъуэщIэ зыхуащIа студентхэм я спорт ехъулIэныгъэхэр нэхъри ягъэбэгъуэну уащыгугъ зэрыхъунур.
ГубгъуэщIэр къызэIуаха нэужь ягъэпажащ 2017 гъэм екIуэкIа спартакиадэм щытекIуахэмрэ къыхэжаныкIахэмрэ.
Дауи, джэгупIэ губгъуэщIэр зыхуэдэр зрамыгъащIэу, абы щымыджэгуу зэбгрыкIыжакъым щIалэгъуалэр. КъБКъУ-м и командэ къыхэхар ядэджэгуащ университетым нэгъуэщI къэрал къикIауэ щеджэ студентхэм я гуп къыхэхам. Абдежым топым япэу еуэну Iэмал иратащ КъБКъУ-м и ректор Алътуд Юрий. ЗэIущIэм и судьяуэ щытащ КъБКъУ-м футболышхуэмкIэ и командэ къыхэхам и тренер Хьэнцэ Аслъэнбэчрэ футбол цIыкIумкIэ командэм и тренер Тимофеев Дмитрийрэ.
Зэпеуэм 5:4-уэ щытекIуащ КъБКъУ-м и командэ къыхэхар.
КъБКъУ-м и пресс-IуэхущIапIэ.
